b'\n_START_ARTICLE_\nAnevrizma trebu\xc5\xa1ne aorte\n_START_SECTION_\nVzroki\n_START_PARAGRAPH_\nDale\xc4\x8d najpogostej\xc5\xa1i razlog za nastanek anevrizme aorte je ateroskleroza; gre za dolgotrajen degenerativni proces v \xc5\xbeilni steni, ki zato s\xc4\x8dasoma postane manj odporna na pritiske. Elasti\xc4\x8dnost \xc5\xbeilne stene se zmanj\xc5\xa1uje tudi s staranjem in tako se verjetnost za nastanek anevrizme pove\xc4\x8duje. Velik pomen v nastanku anevrizme aorte ima tudi kajenje, ki neposredno po\xc5\xa1koduje \xc5\xbeilno steno, poleg tega pa tudi pospe\xc5\xa1uje proces ateroskleroze in zvi\xc5\xa1uje krvni tlak, ki je prav tako neodvisni dejavnik tveganja za nastanek anevrizme. Med dejavnike tveganja za nastanek anevrizme aorte sodijo tudi mo\xc5\xa1ki spol, pojavljanje anevrizem v dru\xc5\xbeini (15\xe2\x80\x9325\xc2\xa0% bolnikov ima sorodnike s tako boleznijo) in nekatere dedne bolezni (Marfanov in Ehlers-Danlosov sindrom).'